《老将行》
明代·张楷

少侍武皇亲幸时，天闲赤骠寻常骑。当围一箭落双隼，万口常常称男儿。

天山夜捣单于垒，茐岭朝倾颉利师。琵琶帐底金凿落，刁斗营前铁蒺藜。

穰苴岂解知合变，孙武何曾识偶奇。当时只拟名不朽，誓向藁街悬贼首。

相如白璧还奉君，晋鄙兵符夺悬肘。谩说三徵出草莱，谁誇百步穿杨柳。

运筹不数张文成，决计浪传陈户牖。长笑廉颇惟善饭，也知樊哙徒誇酒。

蹉跎世事若浮云，阃外传喧寂不闻。帐下争趋新号令，道傍谁识旧将军。

对客龙钟羞讲武，逢人磬折学谈文。壁上蟏蛸翳双剑，门前鸟雀散三军。

愿得子方怜老马，还同魏尚叙前勋。

作者简介：（1398—1460）浙江慈溪人，字式之。永乐二十二年进士。宣德间任监察御史。能辩疑狱。正统五年以荐升陕西按察佥事。再升右佥都御史，监刘聚军，镇压福建邓茂七。又破山寨多处。奉命督徐恭镇压处州叶宗留，进军迟缓，日以置酒赋诗为乐。及闻已平定，进兵争功。还京后被劾罢。